BCP บวกแรง 8% นิวไฮรอบ 9 เดือน รับแผน 5 ปี ผุดปั๊มแตะ 1,400 แห่ง ฟากราคายังต่ำบุ๊ก!
BCP บวกแรง 8% นิวไฮรอบ 9 เดือน รับแผน 5 ปี ผุดปั๊มแตะ 1,400 แห่ง ฟากราคายังต่ำบุ๊ก!
5 ม.ค. 2564

ผู้สื่อข่าวรายงานว่า บริษัท บางจาก คอร์ปอเรชั่น จำกัด (มหาชน) หรือ BCP ณ เวลา 10.32 มน. อยู่ที่ระดับ 24.00 บาท บวก 1.80 บาท หรือ 8.11%  ด้วยมูลค่าซื้อขาย 252.05 ล้านบาท ราคาหุ้นปรับตัวแรงในรอบ 9 เดือน โดยนับตั้งแต่หุ้นยืนที่ระดับ 24.00 บาท เมื่อวันที่ 3 มี.ค.63 ขณะที่ราคาหุ้นต่ำกว่ามูลค่าหุ้นทางบัญชีที่ระดับ 34.50 บาท

โดยก่อนหน้า นายสมชัย เตชะวณิช ประธานเจ้าหน้าที่การตลาดและรองกรรมการผู้จัดการใหญ่กลุ่มธุรกิจการตลาด บริษัท บางจาก คอร์ปอเรชั่น จำกัด (มหาชน) หรือ BCP เปิดเผยว่า บางจากฯ ตั้งเป้าขยายสถานบริการน้ำมันเพิ่มขึ้นเป็น 1,400 แห่งภายใน 5 ปีข้างหน้า จากปัจจุบันอยู่ที่ 1,240 แห่งทั่วประเทศ โดยปัจจุบันบางจากมีส่วนแบ่งทางการตลาด (มาร์เก็ตแชร์) เป็นอันดับสองอยู่ที่ 15.6-15.7% ขณะที่ตั้งเป้าร้านอินทนิล เพิ่มขึ้นเป็น 1,200 แห่ง จากปัจจุบันอยู่ที่ 690 แห่ง
ขณะที่แผนลงทุนปี 2564 บางจากฯ ตั้งงบลงทุนกลุ่มธุรกิจการตลาดไว้ที่ 1,500 ล้านบาท เพื่อใช้สำหรับขยายสถานีบริการน้ำมัน (ปั๊ม)ใหม่ จำนวน 100 แห่ง จากสิ้นปี 2563 อยู่ที่ 1,240 แห่ง นอกจากนี้ยังใช้ขยายธุรกิจที่ไม่ใช่น้ำมัน (นอนออยล์) ซึ่งในส่วนของร้านสะดวกซื้อจะมีความร่วมมือกับพันธมิตรรายใหม่ ๆ เพิ่มเติม หลังจากได้จับมือกับ เซ็นทรัล ฟู้ด รีเทล เพื่อขยายร้านสะดวกซื้อ ท็อปส์ เดลี่ และแฟมิลี่มาร์ท ในสถานีบริการน้ำมันบางจากฯ ที่จะเปิดใหม่ในปี 2564 จากที่ผ่านมาเปิดร้านท็อปส์ เดลี่ และแฟมิลี่มาร์ท ไปแล้ว 33 แห่ง แทนร้านสะดวกซื้อสพาร์ (SPAR)
นอกจากนี้ ยังมีแผนขยายธุรกิจผ่านนวัตกรรมพลังงานสีเขียว เช่น การบริหารจัดการจักรยานยนต์ไฟฟ้าและสามล้อไฟฟ้า และการแลกเปลี่ยนแบตเตอรี่ (Battery Swapping) โดยวางเป้าหมายขยายให้ครบ 1 หมื่นคัน ในปี 2566 รวมทั้งขยายจุดชาร์จพลังงานไฟฟ้า EV Charger ในสถานีบริการน้ำมันบางจากฯ ไม่น้อยกว่า 150 สาขาทั่วประเทศในปี 2564 โดยมีการไฟฟ้าส่วนภูมิภาค (กฟภ.) เป็นผู้ลงทุน เริ่มเปิดให้บริการจุดชาร์จอีวี เฟสแรก จำนวน 56 แห่งก่อน ส่วนเฟสที่สอง คงจะต้องหารือกันอีกครั้งในช่วงต้นปี 2564 เพื่อประเมินการตอบรับของตลาดและพฤติกรรมของผู้บริโภค
สำหรับยอดขายน้ำมันปี 2564 คาดว่าจะเติบโต 5-6% เมื่อเทียบกับปี 2563 ซึ่งในปี 2563 พบว่ายอดขายน้ำมันผ่านสถานีบริการลดลงประมาณ 1-2% จากปีก่อน ขณะที่ตลาดรวมลดลง 3-4% จากปีก่อน เนื่องจากผลกระทบการแพร่ระบาดของโควิด-19 โดยในช่วงเดือน ส.ค.-ก.ย. 2563 พบว่ายอดขายน้ำมันของบางจากกลับมาฟื้นตัวเมื่อเทียบกับช่วงเดียวกันปีก่อน ฉะนั้น การแพร่ระบาดของโควิด-19 รอบใหม่ หากสามารถควบคุมสถานการณ์ได้เร็ว เชื่อว่ายอดขายน้ำมันในปี 2564 ไม่น่าจะต่ำกว่าปี 2563 ซึ่งบางจากฯ ก็คงจะต้องติดตามและประเมินสถานการณ์ความต้องการใช้น้ำมันในช่วงต้นปีอีกครั้ง
“บางจากฯ พร้อมสนับสนุนนโยบายภาครัฐที่เตรียมประกาศให้น้ำมันแก๊สโซฮอล์ อี20 เป็นน้ำมันเกรดพื้นฐานกลุ่มเบนซิน ซึ่งในช่วงเดือน มิ.ย. 63 บางจากฯ ได้เปิดตัวน้ำมันสูตรใหม่ E20 S EVO เป็นผลิตภัณฑ์ใหม่ ที่เติมสารช่วยให้การเผาไหม้เชื้อเพลิงสมบูรณ์ขึ้น อัตราเร่งดีขึ้นกว่า E20 ปกติถึง 56% และเป็นน้ำมันที่ได้มาตรฐานยุโรป 5 (Euro5) รายเดียวในประเทศไทย และช่วยลดปัญหาฝุ่นละอองขนาดเล็ก (PM2.5) โดยหลังเปิดตัวพบว่า ยอดขายน้ำมันแก๊สโซฮอล์ E20 ของบางจากฯ เพิ่มขึ้นประมาณ 17% ผู้บริโภคมีความชื่นชอบผลิตภัณฑ์ใหม่ ฉะนั้นในปี 2564 บางจากฯ คาดหวังจะผลักดันให้ แก๊สโซฮอล์ E20 เป็นพระเอก และหากรัฐประกาศส่งเสริม แก๊สโซฮอล์ E20 เป็นน้ำมันเกรดพื้นฐานจริง จะสอดรับกับแผนพัฒนาแก๊สโซฮอล์ E20 ของบางจากฯ ที่เป็นการเตรียมพร้อมรองรับนโยบายรัฐ และเพิ่มทางเลือกที่ดีให้กับผู้บริโภค” นายสมชัย กล่าว